CDXXX.  Ad Gerardum praepositum Bonnensem.   (Anno 1139, Dec. 16.) [GUNTHER,  Cod. dipl. Rhen.-Mosell.,  I, 256.]
Author: Innocentius II

INNOCENTIUS episcopus, servus servorum Dei, dilecto filio GERARDO Bunnensi praeposito, ejusque successoribus canonice instituendis in perpetuum.

Sicut sanctorum canonum docet auctoritas, sollicitudo et ordinatio Ecclesiarum ad episcoporum pertinet curam. Et quoniam ipsi per suam praesentiam non possunt omnia exercere, constituti sunt archidiaconi, qui quasi episcoporum oculi universa perlustrent, ut statu Ecclesiarum nec non cleri et populi per eos plene comperto, quae corrigenda fuerint corrigi, et quae statuenda praestante Domino valeant confirmari. Qui etiam pro reparandis basilicis dioecesanis suggerunt sacerdoti, qui quoque inquirunt parochias et ornamenta vel res basilicarum et parochiarum gesta vel libertatum ecclesiasticarum episcopo referunt. A quibus insuper presbyterorum vel aliorum excessus eisdem episcopis nuntiantur. Ex quibus omnibus aperte colligitur quod archidiaconi debent absque aliquorum contradictione parochias visitare, et de animabus hominum ibi degentium curam gerere. Ideoque, dilecte in Domino fili Gerarde praeposite, sanctorum Patrum vestigia prosequentes, et generalem consuetudinem Ecclesiae attendentes, licentiam et liberam potestatem certis temporibus visitandi et circumeundi decanias, quae in archidiaconatu vestro sitae sunt, videlicet Archoe et Zulphechoe, sicut in reliquis duabus, id est Yflensi et Sibergensi, hactenus facere consuevistis, tibi tuisque successoribus concedimus atque firmamus. Et quia novis morbis nova est adhibenda medicina, si raptores et malefactores Bunnensis ecclesiae commoniti resipiscere forte noluerint, et archiepiscopus requisitus eos secundum justitiam coercere neglexerit, postquam secundo et tertio evocati minime satisfecerint, interdicendi vel excommunicandi eos tua persona habeat facultatem. Nihilominus etiam constituimus ut sedem et locum tam in choro Sancti Petri quam in publicis processionibus sive conventibus, ex justitiae aequitate, per Coloniensem ecclesiam vobis adjudicatum obtineatis. Vestra igitur interest ita honeste per Dei gratiam vivere et sanctae Romanae Ecclesiae matri vestrae devotos existere, ut ampliori gratia digni sitis. Si quis autem contra hujus nostrae constitutionis tenorem temere venire tentaverit, nisi praesumptionem suam congrua satisfactione correxerit, indignationem omnipotentis Dei et beatorum Petri et Pauli apostolorum ejus incurrat. Conservantes autem haec eorumdem benedictionum gratiam consequantur. Amen, amen, amen. Ego Gerardus presbyter cardinalis titulo Sanctae Ego Innocentius Catholicae Ecclesiae episcopus Crucis in Jerusalem. Ego Lucas presbyter cardinalis titulo Sanctorum Joannis et Pauli. Ego Ivo presbyter cardinalis titulo Sancti Laurentii in Damaso. Ego Grisogonus presbyter cardinalis titulo Praxedis. Ego Conradus Sabiensis episcopus. Ego Teodinus episcopus Sanctae Rufinae. Ego Albericus Hostiensis episcopus. Ego Gregorius diaconus cardinalis Sanctorum Sergii et Bacchi. Ego Guido diaconus cardinalis Sanctorum Cosmae et Damiani. Ego GG. diaconus cardinalis Sancti Angeli. Datum Laterani per manum Almerici, sanctae Romanae Ecclesiae diaconi cardinalis et cancellarii, XVII Kal. Januarii, Incarnationis Dominicae anno 1139, pontificatus vero domini Innocentii secundi papae anno X.